Դիտարկմանը, թե Դավոսում Ադրբեջանի նախագահ Իլհամ Ալիևը հայտարարել է, որ բանակցում են Ռուսաստանի հետ ռազմատեխնիկական նոր պայմանագրի շուրջ, փաստորեն շարունակաբար Ադրբեջանը ռազմական տեխնիկա է փորձում ձեռք բերել, Հայաստանը նույնպես հետ չի մնում, և հարցին, թե այդ դեպքում հնարավո՞ր է խուսափել պատերազմից, ԵԽԽՎ-ում Հայաստանի պատվիրակության նախկին ղեկավարն այսպես արձագանքեց. - «Ադրբեջանի` կոնֆլիկտը ռազմական ձևով լուծման ցանկությունն անընդհատ պետք է շեշտվի։ Սերժ Սարգսյանն այդ ուղղությամբ ակնարկեց, բայց, իմ կարծիքով, ինքը բարդույթ ուներ Ռուսաստան բառն արտահայտելու։ Եթե ուշադրություն դարձրել եք, այդ մեկ ժամվա հարցուպատասխանի կամ ելույթի ժամանակ Սերժ Սարգսյանը Ռուսաստան բառն ընդհանրապես չասաց։ Ալիևն այդ պրոբլեմը չունի՝ ներկայացնելու նույնիսկ Դավոսի մակարդակով, իսկ Սերժ Սարգսյանը Ստրասբուրգում՝ ժողովրդավարության, խաղաղության, մարդու իրավունքների օրրանում, ինքը մտավախություն ունի ներկայացնել այդ հարցը, որովհետև ինքը մտածում է, որ կարող է, ենթադրենք, Ռուսաստանը մեզ պատժի։ Նայեք՝ Սերժ Սարգսյանը խոսում է քաղաքացիական հասարակության դերի մասին։ Դա շատ ընդունված բան է Եվրոպայում խոսելու ժամանակ, բայց արդյո՞ք մեր քաղաքացիական հասարակությունն իրոք այդ հնարավորությունն ունի՝ պատշաճ ձևով կոռուպցիայի դեմ պայքարելու, որի հիմնական դերը Սերժ Սարգսյանը տվեց այդ գործիքին՝ քաղաքացիական հասարակությանը»։